John Dyrby (S), 2007-01-18:
Tak for debatten her i dag.
Jeg kan jo desværre ikke sige tak for opbakning fra et flertal i Folketinget, og det beklager jeg selvfølgelig, for jeg synes naturligvis, det er et overordentlig fornuftigt, simpelt, enkelt og ligetil forslag i den her sammenhæng.
Når jeg hører regeringspartiernes og Dansk Folkepartis argumentation i den her sammenhæng, så er det, jeg lidt kommer til at tænke på de tre aber her, hvor man ikke må se, man ikke må høre, og man ikke må tale.
Man vil slet ikke se, at der er en eksplosion i indbetalingerne, at det er langt over 100.000 kr., og at indbetalingerne i bare de sidste 3 år er steget væsentligt.
Man vil ikke høre tale om, at der ved de her meget store indbetalinger fra folk, der har store indtægter i forvejen, er en gevinst, og man vil slet ikke – slet ikke – tale om ændringer og endda så simple ændringer som dem, vi har lagt op til i det her beslutningsforslag.
Nej, i stedet vil man forsøge at gøre det her til en kamp om, hvorvidt folk skal have lov til at betale ind på en pensionsordning eller ej.
Men det har jo aldrig nogen sinde været til debat, om folk skulle have den ret.
Det skal bare ikke være sådan, at folk, der i forvejen har store formuer og store indtægter, kan opnå helt urimelige fordele, og det kan de altså med det system, vi har i øjeblikket.
Der er jo en årsag til, at 2,3 millioner mennesker bruger de her pensionsordninger og også dem med skatterabatter, og det er fornuftigt nok.
Det har vi intet imod, tværtimod.
Men vi har altså noget imod, at folk kan spise af f.eks. friværdien i deres boliger og benytte den opsparing i deres boliger og i stedet placere den i en pensionsordning og få en meget stor skatterabat.
For det er en urimelighed.
Det skal betales, kære venner, af alle de almindelige skatteydere i det her land, og det kan ikke være rimeligt.
I stedet forsøger de borgerlige partier at få det her til at være en diskussion om pension, pensionsopsparing eller ikke pensionsopsparing, men det er det jo ikke.
Det er en diskussion om følgende: Kan vi lukke en mulighed for, at nogle mennesker, der har store indtægter og store formuer, får en betydelig skatterabat? Ja, det kan vi, og vi kan gøre det enkelt, og vi kan gøre det simpelt, og vi kan gøre det uden på nogen måde at forhindre den almindelige dansker i at spare op til sin pensionsordning.
Så bliver det fra de borgerlige partier fremlagt, som om der slet ikke er nogen gevinst ved at betale ind på de her pensionsordninger, og jeg var lige ved at sige: Søreme er der da en gevinst, for ellers ville 78.000 mennesker i 2004 ikke indbetale så store beløb.
Jeg garanterer for, at i 2005 og 2006 er det antal steget, og det er steget betragteligt.
Når jeg er i gang med at forudsige, så lad mig også komme med en anden forudsigelse.
Det er det, der vil ske.
Det er egentlig lidt ærgerligt at høre den her debat i dag, altså at man ikke var lidt åben og sagde: Jamen det er jo rigtigt.
Vi kan da godt se, at den her stigning er sket, og vi vil da godt se nærmere på, om det er noget, der er skævt.
For vi kunne jo godt diskutere: Skal loftet være 100.000 kr., eller skal det være noget andet?
Eller skal man lave en gennemsnitsbetragtning, så også selvstændiges problem løses?
Jeg anerkender, at der kan være nogle selvstændige med meget svingende indkomster, og de kan blive ramt af et loft.
Man så lad os sige: Lad os da forsøge at løse det problem.
Men lad os starte med at erkende, at der altså er nogle, der får nogle urimelige og meget store skatterabatter.
Lad os da prøve at sætte ind mod det.